VENDIM
Nr. 491, datë 19.7.2017

PËR PËRCAKTIMIN E RREGULLAVE, TË KUSHTEVE TEKNIKE DHE NORMAVE TË MIRËMBAJTJES SË INSTALIMEVE NËN PRESION, QË SHËRBEJNË PËR
PËRPUNIMIN, TRANSPORTIMIN, DEPOZITIMIN DHE TREGTIMIN E NAFTËS,TË GAZIT DHE NËNPRODUKTEVE TË TYRE

Në mbështetje të nenit 100 të Kushtetutës, të neneve 6, 8, 9, 10, 16, 17 e 22, të ligjit nr. 32/2016, “Për garantimin e sigurisë së punës të pajisjeve dhe instalimeve nën presion”, dhe të neneve 11, 12, 13, 14, 15,
16, 22 e 23, të ligjit nr. 8450, datë 24.2.1999, “Për përpunimin, transportimin dhe tregtimin e naftës, të
gazit dhe nënprodukteve të tyre”, të ndryshuar, me propozimin e ministrit të Energjisë dhe Industrisë, Këshilli i Ministrave
VENDOSI: KREU I
QËLLIMI

1. Qëllimi i këtij vendimi është rritja e sigurisë dhe përmbushja e standardeve gjatë kryerjes së aktiviteteve  në  përpunimin,  transportimin,  depozitimin  dhe  tregtimin  e  naftës,  të  gazit  dhe
nënprodukteve të tyre, nëpërmjet kryerjes së shërbimeve periodike, të specializuara, për mirëmbajtjen e
pajisjeve dhe të instalimeve nën presion që u shërbejnë këtyre aktiviteteve, si dhe certifikimit të zbatimit të normave teknike në këtë fushë.

KREU II
TË DREJTAT DHE DETYRIMET E SHOQËRIVE QË USHTROJNË VEPRIMTARINË E PËRPUNIMIT, TË TRANSPORTIMIT, DEPOZITIMIT DHE TREGTIMIT TË NAFTËS, GAZIT
E NËNPRODUKTEVE TË TYRE

1. Ushtrimi i aktivitetit të përpunimit, transportimit, depozitimit dhe tregtimit të naftës, gazit e nënprodukteve  të  tyre,  sipas  përcaktimeve  të  ligjit  nr.  8450,  datë  24.2.1999,  “Për  përpunimin,
transportimin dhe tregtimin e naftës, të gazit dhe nënprodukteve të tyre”, të ndryshuar, duhet të kryhet duke përdorur pajisje dhe instalime që plotësojnë kërkesat e sigurisë, të përcaktuara në rregullat e
rregulloret teknike përkatëse në fuqi, dhe duke kryer mirëmbajtjen e pastrimin periodik vjetor të tyre, nëpërmjet proceseve të posaçme, në përputhje me përcaktimet e neneve 6, 8, 9 e 10, të ligjit nr. 32/2016.
2. Shoqëritë që ushtrojnë veprimtarinë e përpunimit, të transportimit, depozitimit dhe tregtimit të naftës, gazit e nënprodukteve të tyre janë përgjegjëse për kryerjen e kontrollit teknik, periodik të instalimeve të tyre, të cilat duhet të jenë të pajisura edhe me mbrojtjen katodike dhe duhet të demonstrojnë përputhshmërinë e saj me kërkesat e legjislacionit në fuqi për konformitetin.
3. Shoqëritë që ushtrojnë veprimtarinë e përpunimit, të transportimit, depozitimit dhe tregtimit të naftës, gazit e nënprodukteve të tyre, përveç raportimit që bëjnë për numrin dhe volumet e pajisjeve e
sistemeve të tyre teknologjike që disponojnë, në funksion të veprimtarisë së tyre, raportojnë edhe planin e mirëmbajtjes e të pastrimit vjetor, sipas kërkesave të pikës 1, të këtij kreu.

KREU III
TË DREJTAT DHE DETYRIMET E SHOQËRIVE QË KRYEJNË SHËRBIMET E
MIRËMBAJTJES E TË PASTRIMIT

1. Shërbimet e mirëmbajtjes e të pastrimit të sistemeve të përpunimit, transportimit, depozitimit dhe tregtimit të naftës, gazit dhe nënprodukteve te tyre kryhen nga subjekte të themeluara sipas dispozitave të

legjislacionit në fuqi. Këto subjekte duhet të disponojnë pajisje të teknologjisë bashkëkohore dhe staf të kualifikuar për kryerjen e kësaj veprimtarie, në përputhje me dispozitat e ligjit nr. 32/2016, si dhe të
vendimit nr. 551, datë 18.6.2015, të Këshillit të Ministrave, “Për miratimin e kritereve dhe të procedurave
për pajisjen me certifikatën e lejes profesionale për veprimtaritë studimore-projektuese dhe zbatuese për kërkimin, prodhimin, përpunimin, transportimin, depozitimin dhe tregtimin e lëndëve hidrokarbure”.
2. Në përfundim të kryerjes së proceseve të punës, sipas planit të mirëmbajtjes, të përcaktuar në pikën
3, të kreut 2, të këtij vendimi, shoqëria që kryen shërbimin përgatit një dokument, nëpërmjet të cilit
vërtetohet kryerja e shërbimeve të mirëmbajtjes.



3. Kushtet që duhet të plotësojnë shoqëritë që sigurojnë shërbimet e mirëmbajtjes, si dhe formati e procedura e lëshimit të dokumentit vërtetues të kryerjes së shërbimit, miratohen me urdhër të ministrit
përgjegjës që mbulon veprimtarinë hidrokarbure.

KREU IV
DETYRAT E INSPEKTORATIT SHTETËROR PËRGJEGJËS

Inspektorati  shtetëror  përgjegjës,  në  varësi  të  ministrisë  përgjegjëse  që  mbulon  veprimtarinë hidrokarbure, në përputhje me përcaktimet e nenit 23, të ligjit nr. 8450, datë 24.2.1999, “Për përpunimin,
transportimin dhe tregtimin e naftës, të gazit dhe nënprodukteve të tyre”, të ndryshuar, dhe të neneve 16 e 17, të ligjit nr. 32/2016 “Për garantimin e sigurisë së punës të pajisjeve dhe instalimeve nën presion”,
merr masa për zbatimin e këtij vendimi. Në rastet kur konstatohet mosrespektimi i kërkesave të këtij vendimi, inspektorati shtetëror përgjegjës merr masat përkatëse, në përputhje me kuadrin ligjor në fuqi.

KREU V
KONTROLLI PËR RESPEKTIMIN E KUSHTEVE TEKNIKE

1. Vërtetimet teknike për respektimin e normave dhe të kushteve teknike në instalimet teknologjike për depozitimin, transportimin dhe tregtimin e naftës, të gazit dhe nënprodukteve të tyre lëshohen nga
organet  e  miratuara  të  vlerësimit të  konformitetit,  të  akredituara  në  fushën  e  certifikimit dhe  të
inspektimit teknik të linjave teknologjike në fushën hidrokarbure. Këto organe, përveç kërkesave të përgjithshme të akreditimit, duhet të plotësojnë edhe kërkesa të veçanta për njohjen dhe operimin e
sistemeve e të instalimeve të fushës hidrokarbure.
2. Kërkesat e veçanta që duhet të plotësojnë këto organe, kushtet dhe procedura për lëshimin e
vërtetimeve teknike miratohen me urdhër të ministrit përgjegjës që mbulon veprimtarinë hidrokarbure.

KREU VI
TË NDRYSHME

1. Ngarkohet Ministria e Energjisë dhe Industrisë që, brenda 3 muajve nga hyrja në fuqi e këtij vendimi, të hartojë aktet nënligjore në zbatim të krerëve 3 e 5 të këtij vendimi.
2. Të gjitha dispozitat e përcaktuara në aktet nënligjore të dala në zbatim të ligjit nr. 8450, datë
24.2.1999, të ndryshuar, shfuqizohen, nëse bien ndesh me dispozitat e këtij vendimi.
Ky vendim hyn në fuqi pas botimit në Fletoren Zyrtare.

